વળી પાછી ફેરનેસ ક્રીમ અંગે ચર્ચાઓ શરૂ થઈ છે. આજના ટેક્નોલોજીના યુગમાં પણ છોકરીનો દેખાવ જ નહીં તેનો રંગ પણ તેની યોગ્યતા-અયોગ્યતા નક્કી કરતી હોય છે. અભિનેતા અભય દેઓલે કહ્યું કે કોઈપણ સેલિબ્રિટીએ ફેરનેસ ક્રીમની જાહેરાતમાં કામ ન કરવું જોઈએ. વાચકોને ખ્યાલ જ હશે કે અનેક અભિનેતા અને અભિનેત્રીઓ ફેરનેસ ક્રીમની જાહેરાતમાં ભાગ લેતી હોય છે. કોઈપણ સ્ત્રીઓ ફુલ લેન્ગ્થ મિરર એટલે કે આયના સામે આવીને ઊભી રહે એટલે પોતાને આગળ-પાછળ અને ઉપર-નીચે-આડી-અવળી થઈને ચોક્કસ જ જોઈ લેશે. સ્ત્રીઓ આમ આયનાની સામે ઊભી રહીને શું જોતા હોઈએ છીએ? તેમાં પણ બે-ચાર સ્ત્રીઓ સાથે ઊભી હોય તો પોતાને આયનામાં જોતાં બીજી સ્ત્રીઓ સાથે તરત જ પોતાની સરખામણી કરશે. ચહેરો, વાળ, સ્તન, કમર, પેટ, નિતંબ, પગ અને ઊંચાઈ અંગે પણ પોતાને જ ખૂબ ક્રિટિકલી જોશે.